ՆԱԽԱԳԻԾ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ

ՈՐՈՇՈՒՄ

«\_\_\_\_» \_\_\_\_\_\_\_\_\_\_\_\_2017թ. N - Ն

**ԸՆԴԵՐՔՕԳՏԱԳՈՐԾՄԱՆ ԹԱՓՈՆՆԵՐԻ ՓԱԿՎԱԾ ՕԲՅԵԿՏՆԵՐԻ ԳՈՒՅՔԱԳՐՄԱՆ ԿԱՐԳԸ ՍԱՀՄԱՆԵԼՈՒ ՄԱՍԻՆ**

Հիմք ընդունելով Հայաստանի Հանրապետության ընդերքի մասին օրենսգրքի 15-րդ հոդվածի 2-րդ մասի 15-րդ կետը Հայաստանի Հանրապետության կառավարությունը ո ր ո շ ո ւ մ է`

1. Սահմանել ընդերքօգտագործման թափոնների փակված օբյեկտների գույքագրման կարգը՝ համաձայն հավելվածի:

2. Սույն որոշումն ուժի մեջ է մտնում պաշտոնական հրապարակման օրվան հաջորդող տասներորդ օրը:

Հավելված

ՀՀ կառավարության «\_\_\_» \_\_\_\_\_\_ 2017թ.-ի

N \_\_\_\_\_\_\_\_\_ որոշման

ԿԱՐԳ

ԸՆԴԵՐՔՕԳՏԱԳՈՐԾՄԱՆ ԹԱՓՈՆՆԵՐԻ ՓԱԿՎԱԾ ՕԲՅԵԿՏՆԵՐԻ

ԳՈՒՅՔԱԳՐՄԱՆ

1. Սույն կարգով կարգավորվում են ընդերքօգտագործման թափոնների փակված օբյեկտների գույքագրման մեթոդաբանության և գույքագրման ամփոփ տեղեկատվական թերթիկի ձևի հետ կապված հարաբերությունները:
2. Գույքագրման ընթացքում ստացված տեղեկատվությունը հիմք է հանդիսանալու ընդերքօգտագործման թափոնների փակված օբյեկտների տարածքում շրջակա միջավայրի աղտոտվածության մակարդակի որոշման, շրջակա միջավայրին հասցված վնասի գնահատման և աղտոտվածության նվազեցման, չեզոքացման կամ վերացման միջոցառումների մշակման համար:
3. Ընդերքօգտագործման թափոնների փակված օբյեկտների գույքագրումն իր մեջ ներառում է հետևյալ գործողությունները.

1) փակված օբյեկտի նույնականացում,

2) գույքագրման ամփոփ տեղեկատվական թերթիկի պատրաստում,

3) օբյեկտի դասակարգում ըստ վտանգավորության դասի:

1. Գույքագրումն իրականացվում է երկու փուլով.

1) ընդերքօգտագործման թափոնների փակված օբյեկտների մասին նախագծերի, հաշվետվու­թյունների, օգտա­կար հանա­ծոների պաշարների պետական հաշվեկշռի, օգտա­կար հանա­ծո­ների վերամշակ­ման փորձարա­րական տեխնոլոգիաների կիրառման վերաբերյալ տեղեկատվական նյութերի ուսումնասիրություն,

2) դաշտային ուսումնասիրություններ:

1. Դաշտային ուսումնասիրությունների ընթացքում կատարվում է ընդերքօգտագործման թափոնների փակված օբյեկտների և հարակից տարածքների ուսումնասիրություն՝ տեղազննման, նմուշառման, նմուշների քիմիական վերլուծության եղանակներով: Դաշտային ուսումնասիրությունների արդյունքում պետք է ապահովվի հետևյալ հարցերի վերաբերյալ սպառիչ տեղեկատվությունը.

1) օբյեկտի տիպ (պոչամբարներ, խարամակուտակիչներ, շլամակու­տակիչներ և այլն),

2) օբյեկտի զբաղեցրած մակերես,

3) օբյեկտում կուտակված ընդերքօգտագործման թափոնների ծավալ,

4) օբյեկտում կուտակված թափոնների ագրեգատային վիճակ,

5) օբյեկտում կուտակված թափոնների քիմիական բաղադրություն,

6) օբյեկտի վտանգավորության դասի որոշում,

7) օբյեկտի վնասակար ազդեցության գոտու սահմանների որոշում,

8) շրջակա միջավայրի աղտոտվածության բնույթի ուսում­նա­սի­րություն:

6. Դաշտային ուսումնասիրությունների արդյունքներով կազմվում է ընդերքօգտագործման թափոնների տեղադրման օբյեկտի վերաբերյալ ամփոփ տեղեկատվական թերթիկը, համաձայն Ձև-ի:

7. Ընդերքօգտագործման թափոնների փակված օբյեկտների վտանգավորության դասի գնահատումն իրականացվում է ըստ շրջակա միջավայրի վրա դրանց հնարավոր վնասակար ազդեցության, ինչպես նաև օբյեկտում կուտակված ընդերքօգտագործման թափոնների բաղադրության, բնակավայրերից օբյեկտի հեռավորության և տեղադիրքի հիման վրա:

8. Ընդերքօգտագործման թափոնների փակված օբյեկտների վտանգավորության դասը կանխորոշում է դրանցում կատարվելիք միջոցառումների (օգտահանման, վերամշակման, կոնսերվացման և այլն) առաջնահերթությունները:

9. Գույքագրման աշխատանքներն իրականացվում են շրջակա միջավայրի պահպա­նության ոլորտում բնապահ­պանության բնագավառի պետական կառավարման լիազոր մարմնի կողմից:

Ձև

Ընդերքօգտագործման թափոնների փակված օբյեկտների

գույքագրման ամփոփ տեղեկատվական թերթիկ

|  |  |  |
| --- | --- | --- |
| NN | Անվանումը | Բնութագիրը |
| 1. | Գտնվելու վայրը | Նշվում է օբյեկտի տեղադիրքը՝ մարզ, համայնք |
| 2. | Օբյեկտի տեսակը | Պոչամբար, խարամակուտակիչ, շլամակուտակիչ, ստորգետնյա փորվածք, լցակույտ և այլն |
| 3. | Օբյեկտի տարողությունը, մ3 | Նշվում է օբյեկտում փաստացի կուտակված ընդերօգտագործման թափոնների մոտավոր ծավալը |
| 4. | Օբյեկտում կուտակված թափոնների ագրեգատային վիճակը | Պինդ, հեղուկ, մածուկանման, կախույթ և այլն |
| 5. | Օբյեկտում կուտակված թափոնների քիմիական բաղադրությունը | Ներկայացվում է տեղեկատվություն թափոնների քիմիական բաղադրության վերաբերյալ |
| 6. | Օբյեկտի մակերեսը, մ2 | Նշվում է օբյեկտի գրաված տարածքի մակերեսը |
| 7. | Օբյեկտի հեռավորությունը բնակավայրից, մ | Նշվում է հեռավորությունը մինչև մոտակա բնակելի տարածքները |
| 8. | Օբյեկտի տեղադիր­քը | Ներկայացվում է տեղեկատվություն քաղաքաշինական գործունեության հատուկ կարգավորման օբյեկտ­ների տարածքում թափոնների տեղադրման փակված օբյեկտի գտնվելու վերաբերյալ |
| 9. | Օբյեկտի վտանգավորության դասը | Ներկայացվում է ըստ շրջակա միջավայրի վրա օբյեկտի հնարավոր վնասակար ազդեցության |
| 10. | Տեղեկատվություն օբյեկտի սեփականատիրոջ վերաբերյալ | Իրավաբանական անձի անվանումը (եթե այդպիսինն առկա է) |

**ՀԻՄՆԱՎՈՐՈՒՄ**

**ԸՆԴԵՐՔՕԳՏԱԳՈՐԾՄԱՆ ԹԱՓՈՆՆԵՐԻ ՓԱԿՎԱԾ ՕԲՅԵԿՏՆԵՐԻ ԳՈՒՅՔԱԳՐՄԱՆ ԿԱՐԳԸ ՍԱՀՄԱՆԵԼՈՒ ՄԱՍԻՆ**

**ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ**

1.​ **Իրավական ակտի անհրաժեշտությունը.**Նախագծի մշակման անհրաժեշտությունը բխում է Հայաստանի Հանրապետության Ընդերքի մասին օրենսգրքի 15-րդ հոդվածի 2-րդ մասի 15)-րդ կետի և ՀՀ վարչապետի 19.12.2016թ.-ի N 1234-Ա որոշման հավելվածի ցանկի 11-րդ կետի պահանջներից:

2.​ **Ընթացիկ իրավիճակը և խնդիրները.**2016թ.-ի հոկտեմբերի 18-ին ընդունվել էՀՀ ընդերքի մասին օրենսգրքում լրացումներ և փոփոխություններ կատարելու մասին**** ՀՕ-161 օրենքը, ինչով կանոնակարգվում են ՀՀ տարածքում ընդերքօգտագործման թափոնների և ընդերքօգտագործման թափոնների օբյեկտների կառավարման ու վերամշակման բնագավառի իրավահարաբե­րությունները: Մինչ նշված օրենքի ընդունումը «ընդերքօգտագործման թափոններ» հասկացությունը սահմանված չէր, տարանջատված չէին ընդերքօգտագործման թափոնների և ընդերքօգտագործման թափոնների օբյեկտների կառավարման ոլորտում ՀՀ պետական կառավարման մարմինների և ընդերքօգտագործողների պարտավորություններն ու իրավասությունները:

ՀՀ տարածքում առկա են ընդերքօգտագործման թափոնների մի շարք փակված օբյեկտներ: Սակայն ՀՀ պետական կառավարման լիազոր մարմինները չեն տիրապետում այդ օբյեկտների կարգավիճակի, դրանցում կուտակված ընդերքօգտագործման թափոնների քանակի և ագրեգատային վիճակի, դրանց շրջակա միջավայրի վրա հնարավոր ազդեցությունների վերաբերյալ: Նշված խնդրի կանոնակարգման նպատակով նախատեսվում է մշակել ընդերքօգտագործման թափոնների փակված օբյեկտների գույքագրման կարգը՝ սահմանելով օբյեկտների կարգավիճակը, անվտանգությունը և մարդկանց առողջության և շրջակա միջավայրի վրա հնարավոր ազդեցությունները բնութագրող հիմնական ցուցանիշները: Կարգով նախատեսվում է նաև սահմանել գույքագրման աշխատանքների փուլայնությունը՝ ապահովելով փակված օբյեկտների վերաբերյալ համապարփակ տեղեկատվական հենքի ստացումը արխիվային և հրապարակված նյութերի, ինչպես նաև մանրազնին դաշտային ուսումնասիրությունների արդյունքներով:

**3. Տվյալ բնագավառում իրականացվող քաղաքականությունը.** Հայաստանի Հանրապետության կառավարության կողմից տվյալ բնագավառում իրականացվող քաղաքականությունն ուղղված է շրջակա միջավայրի վրա վնասակար ազդեցության բացահատմանը և դրա չեզոքացման/նվազեցմանն ուղղված համալիր միջոցառումների մշակմանը:

4.​ **Կարգավորման նպատակը և բնույթը.**Նախագծի նպատակն է մշակել ընդերքօգտագործման թափոնների փակված օբյեկտների գույքագրման կարգը՝ սահմանելով օբյեկտների կարգավիճակը, անվտանգությունը և մարդկանց առողջության և շրջակա միջավայրի վրա հնարավոր ազդեցությունները բնութագրող հիմնական ցուցանիշները:

5.​ **Նախագծի մշակման գործընթացում ներգրավված ինստիտուտները և անձինք.** Նախագի​ծը մշակվել է ՀՀ բնապահպանության նախա​րա​րու​​​թյան կող​​​​մից:

6.​ **Ակնկալվող արդյունքը.** Նախագծի ընդունման արդյունքում ակնկալվում է ապահովել ՀՀ տարածքում առկա ընդերքօգտագործման թափոնների փակված օբյեկտների գույքագրման մեթոդական հիմքերը և ստեղծել դրանց վերաբերյալ համապարփակ տեղեկատվական բազա, ինչը հիմք կհանդիսանա հետագա բնապահպանական միջոցառումների ծրագրերի մշակման համար:

**ՏԵՂԵԿԱՆՔ**

**ԸՆԴԵՐՔՕԳՏԱԳՈՐԾՄԱՆ ԹԱՓՈՆՆԵՐԻ ՓԱԿՎԱԾ ՕԲՅԵԿՏՆԵՐԻ ԳՈՒՅՔԱԳՐՄԱՆ ԿԱՐԳԸ ՍԱՀՄԱՆԵԼՈՒ ՄԱՍԻՆ ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԱՅԼ ԻՐԱՎԱԿԱՆ ԱԿՏԵՐՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ԱՆՀՐԱԺԵՇՏՈՒԹՅԱՆ ՄԱՍԻՆ**

Ընդերքօգտագործման թափոնների փակված օբյեկտների գույքագրման կարգը սահմանելու մասին ՀՀ կառավարության որոշման նախագծիընդունման կապակցությամբ այլ իրավական ակտերում փոփոխություններ և լրացումներ կատարելու անհրաժեշտության չկա:

**ՏԵՂԵԿԱՆՔ**

**ԸՆԴԵՐՔՕԳՏԱԳՈՐԾՄԱՆ ԹԱՓՈՆՆԵՐԻ ՓԱԿՎԱԾ ՕԲՅԵԿՏՆԵՐԻ ԳՈՒՅՔԱԳՐՄԱՆ ԿԱՐԳԸ ՍԱՀՄԱՆԵԼՈՒ ՄԱՍԻՆ ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ԲՅՈՒՋԵՈՒՄ ԾԱԽՍԵՐԻ և ԵԿԱՄՈՒՏՆԵՐԻ ԷԱԿԱՆ ԱՎԵԼԱՑՄԱՆ ԿԱՄ ՆՎԱԶԵՑՄԱՆ ԲԱՑԱԿԱՅՈՒԹՅԱՆ ՄԱՍԻՆ**

Ընդերքօգտագործման թափոնների փակված օբյեկտների գույքագրման կարգը սահմանելու մասին ՀՀ կառավարության որոշման նախագծիընդունման կապակցությամբ Հայաստանի Հանրապետության պետական բյուջեում ծախսերի և եկամուտների ավելացում կամ նվազեցում չի առաջանում:

Ակնկալվող եկամուտները հնարավոր կլինի գնահատել ընդերքօգտագործման թափոնների փակված օբյեկտների գույքագրման աշխատանքների իրականացումից և գույքագրման արդյունքների հիման վրա թափոնների վերամշակման, օգտահանման կոնկրետ ծրագրերի մշակումից հետո: